מאגילוס

מאגילוס (בלטינית: Magilus) היה ראש שבט גאלי ששיתף פעולה עם קרתגו במהלך המלחמה הפונית השנייה.

מאגילוס היה מנהיגו של אחד מהשבטים הרבים שהרומאים שיעבדו באזור עמק הפו. עוד לפני המלחמה הוא דאג להעביר ידיעות מודיעיניות יקרות ערך עבור מרגלים בני קרתגו שפעלו בחצי האי האפניני, והבטיח להם תמיכה במקרה שתפרוץ מלחמה בין קרתגו לרומא. מאגילוס עבד בתיאום עם המצביא הקרתגי חניבעל ברקה, ובשנת 218 לפנה"ס, לאחר קרב נהר הרון, יצא עם עוד מספר ראשי שבטים (לא ברור כיצד) אל גאליה, שם חנו כוחות צבא קרתגו.

חניבעל הציג את מאגילוס מול אנשיו, והשניים נאמו בפניהם על עושרה של איטליה ועל כך שהגאלים צפויים להעניק להם תמיכה. לאחר מכן לא ידוע עליו דבר.

הערות שוליים

קטגוריה:גאלים
קטגוריה:חניבעל
קטגוריה:המלחמה הפונית השנייה: אישים